S-formand Mette Frederiksen indstiller nær partifælle og erfaren socialdemokrat til formandsstolen på Christiansborg.

Marchen Neel Gjertsen, f. 1985, er Jyllands-Postens politiske redaktør. Med analyser, baggrundsartikler, portrætter og interviews om alt, hvad der foregår på Christiansborg og i regeringen, gør hun læserne klogere på det politiske indhold og de forløb, som er afgørende for, hvordan beslutninger træffes.

Det bliver det erfarne socialdemokratiske folketingsmedlem, Henrik Dam Kristensen, der fredag vælges som formand for Folketinget.

Socialdemokratiets partiformand Mette Frederiksen har afsøgt opbakning hos de andre partier på Christiansborg, og der samler sig bred opbakning til Henrik Dam Kristensen.

Dermed kan den socialdemokratiske smedesøn, der har arbejdet som postbud i Vorbasse, indtage embedet, der formelt gør ham til den højest rangerende i Danmark efter dronningen.

S-veteranen har efterhånden mange politiske hverv på sit CV. Han har været at finde på Socialdemokratiets ministerhold siden 1994 og var senest beskæftigelsesminister under daværende statsminister Helle Thorning-Schmidt (S). Siden 2016 har han haft plads i Folketingets Præsidium, mens Pia Kjærsgaard (DF) var formand for Folketinget. Dermed kender han på forhånd arbejdet i Folketingets øverste ledelse indefra, men kommer nu til at sidde for bordenden, mens Kjærgaard må nøjes med en almindelig plads i Præsidiet.

Henrik Dam Kristensen har i den socialdemokratiske gruppe været tæt på Frederiksen og har qua sine mange år i partiet også indtaget positionen som den grand old man, der lyttes til, og som har kunnet blande sig i den offentlige debat med særlig vægt. Det gælder blandt andet i den røde parlamentariske krig, hvor det netop var Henrik Dam Kristensen, der blev sendt offentligt ud med advarsler imod oppositionspartiernes statsministermeldinger.

Henrik Dam Kristensen skal formelt vælges af Folketinget fredag.